
Népszolgálat és kompromisszum. Életmű a szocialista Romániában

Az empirikus társadalomkutatás igényének a megfogalmazódása, majd episztemológiai eszköztárának a kiforrása, éppen úgy kétszáz éves, ahogyan E. Hobsbawm szerint a nacionalizmus is. Az egybeesés nem véletlen: azt jelzi, hogy a nemzeti identitásnarratívák fontos eleme a nemzeti múlt, szakszerű eszközökkel való re-, ill. megkonstruálása. Éppen ezért, 1918 az erdélyi kisebbségi magyar történetírás tekintetében cezúrát jelent, mivel ezt követően központi céllá az asszimilációs közegben való nemzeti megmaradás emelkedett, melynek intellektuális eszközökkel való beteljesítését a népszolgálat ideológiája hatotta át. Lévén, hogy a ’40-es évek végén, Romániában kiépített totalitárius rendszer hivatalos ideológiájával a népszolgálati értékek nem voltak összeegyeztethetőek, ezen utóbbi képviselői kényszerpályára terelődve igyekeztek továbbra is hűek maradni a két világháború közötti időszakban formát öltött értékrendhez. Dolgozatomban a szocializmus időszakában alkotó, legnevesebb erdélyi magyar történészek életpályáján és életművén keresztül próbáltam meg betekintést nyújtani, a hivatalos ideológiával szemben elhelyezkedő értékmentő stratégiák módozataiba.

